Jan Raneke

Jan Raneke (født 5. april 1914 i Vollsjö, Skåne, død 14. oktober 2007) var en svensk reklamemann, heraldisk kunstner og forsker.       

Raneke utdannet seg i reklamebransjen og arbeidet der i tiden 1944-1968. Han ble sterkt interessert i kulturhistorie og heraldikk. Etter hvert ble Raneke kjent langt utenfor landets grenser, som en nyskapende heraldisk kunstner og formgiver. Han komponerte over 300 våpen til bl.a. kommuner, privatpersoner, foreninger og andre. Blant annet skapte han sitt hjemsted Lommas kommunevåpen. 

Jan Raneke startet  i 1963 sammen med juristen Christer Bökwall,  å utgi verket Skandinavisk våpenrulle (Skandinavisk Vapenrulla) som fortsatt kommer i ett eller flere hefter hvert år. Der er det nyskapte våpen, bl.a. for Rugsveen (SVR-150-70) og flere andre norske. Verket inneholder også eldre slektsvåpen, bl.a. for de norske slektene Halbo (Toreid-ætten) (SVR-3-63), Cappelen (SVR-74-65), Wright (SVR-88-66), Aubert (SVR-90-66), Heyerdahl (SVR-106-67), Colbjørnsen (SVR-128-70), Juel (SVR-134-70) og Scharffenberg (SVR-139-70) - alle disse er nytegnet av Jan Raneke.

Sammen med Frithiof Dahlby utga Raneke i 1967 Den svenska adelns vapenbok, med tegninger av de dalevende svenske adelslektenes skjoldmerker.

Raneke ble også forsker og hans viktigste vitenskapelige verk var Bergshammarsvapenboken. En medeltidsheraldisk studie (1975). Dette var hans doktoravhandling ved Lunds universitet og han ble da fil.dr.  Raneke skrev bokverket  Svenska medeltidsvapen (1982-1985) som inneholder person- og slektsvåpen i svenske segl fra middelalderen, og som også gjengir våpnene i hans egne tegninger. Han var redaktør for boken Nordisk heraldisk terminologi (1987) som har heraldiske faguttrykk bl.a. på norsk bokmål og nynorsk. Raneke skrev boken Svensk adelsheraldik (1990) som inneholder også den svenske riksheraldikeren Carl Arvid Klingspors våpenbok med samtlige svenske adelsslekters våpen. Hans avhandling "Skåne Halland Blekinge. Landskapens vapenbilder" (1998) finnes i Ale. Historisk tidskrift för Skåne Halland och Blekinge.

Jan Raneke var i 1959 med på å danne det nordiske Heraldisk Selskap (Societas Heraldica Scandinavica), der han satt i styret fram til 1983, og fra 1999 var æresmedlem. Han var i årene 1983-1989 medlem av Svenska nationalkommittén för genealogi och heraldik .  Fra 1991 var han medlem av l'Académie Internationale d'Héraldique. I 2002 ble han tildelt Svenska Heraldiska Föreningens fortjenestemedalje.

Referanser

Litteratur
 Christer Bøkwall og Jan Raneke (redaktører): Skandinavisk Vapenrulla, Malmö 1963 ff 
Dag M. Hermfelt: «Jan Ranekes bibliografi 1949-2001», Heraldisk Tidsskrift, hefte 84, 2001, s. 159-10
«Produktiv forskare och beundrad konstnär - en tillbakablick på Jan Ranekes heraldikgärning», medlemsskriftet Vapenbilden, utg. av Svenska heraldiska föreningen, nr 72, desember 2007 - minnehefte om Raneke.
 Nils G. Bartholdy: «Jan Raneke 1914-2007» (nekrolog), Heraldisk Tidsskrift, bind 10 nr. 97, 2008
Henric Åsklund: «The Jan Raneke Archive of Coats of Arms in Medieval Europe», Genealogica & Heraldica. Influence on Genealogy and Heraldry of Major Events in the History of a Nation. Proceedings of the XXXIst International Congress of Genealogical and Heraldic Sciences, held in Oslo 13-17 August 2014, Slektshistorisk Forlag, Oslo 2015, side437-446

Kategori:Svenske heraldikere
Kategori:Svenske kunstnere
Kategori:Svenske historikere
Kategori:Alumni fra Lunds universitet